Tidlig morgen den 22. december 2019 blev en mand i 30’erne tildelt to skaller og flere slag foran McDonald’s på Nytorv i Aalborg. Før voldsepisoden havde gerningsmanden og manden i 30’erne haft en kontrovers inde på McDonald’s. Nu efterlyser Nordjyllands Politi den gerningsmand de formoder står bag voldsepisoden. Politiet har siden anmeldelsen af sagen via forskellige efterforskningsskridt forsøgt at finde frem til den formodede gerningsmand for at få ham afhørt til sagen, men det har indtil nu ikke været muligt at fastslå hans identitet. Politiet er dog i løbet af efterforskningen kommet i besiddelse af overvågningsbilleder af den formodede gerningsmand. - Og derfor efterlyser vi personen, som vi mistænker for at have udført volden, siger politikommissær ved Nordjyllands Politi, Kenneth Rodam. Hvis man genkender personen eller har andre oplysninger i sagen, modtager Nordjyllands Politi gerne hjælp fra offentligheden på telefon 1-1-4.

Opsummering:
Nordjyllands Politi søger hjælp til at finde en formodet gerningsmand til en voldsepisode den 22. december 2019 i Aalborg.